Congresul PNL. Primarul sectorului 6: Domnul Cîţu mi-a cerut direct susţinerea politică.
Primarul sectorului 6, Ciprian Ciucu, a declarat sâmbătă, la Digi24, că premierul Florin Cîţu i-a cerut direct susţinerea politică la viitorul congres al PNL. În urmă cu câteva zile, și Emil Boc a spus că îl susține pe premier la conducerea PNL: "El este viitorul".
Declarația este o confirmare indirectă a faptului că prim-ministrul intenţionează să candideze la conducerea partidului."Domnul Cîţu mi-a cerut direct susţinerea politcă. Domnul Orban mi-a cerut prin Violeta Alexandru", a declarat Ciucu, întrebat fiind dacă potenţialii candidaţi la conducerea PNL i-au cerut să îi susţină.Florin Cîţu a evitat până în prezent să anunţe o candidatură oficială la conducerea PNL, dar în media numele său a fost intens vehiculat în acest context.Congresul PNL va avea loc pe 25 septembrie. Între 1 iunie şi 15 iulie vor avea loc adunările generale ale organizaţiilor locale, în perioada 1 iulie – 10 august vor fi organizate conferinţele judeţene de alegeri, iar între 10 august şi 25 septembrie va fi perioadă de 45 de zile pentru campania pentru congres.